
B9‑0153/2024
Resolucija Evropskega parlamenta o nujni nadaljnji neomajni podpori Ukrajini dve leti po začetku ruske vojaške agresije proti Ukrajini
(2024/2526(RSP))
Evropski parlament,
–	ob upoštevanju svojih prejšnjih resolucij o Ukrajini in Rusiji, zlasti tistih, ki so bile sprejete od stopnjevanja ruske vojaške agresije proti Ukrajini februarja 2022 in priključitve Krimskega polotoka 19. februarja 2014,
–	ob upoštevanju pridružitvenega sporazuma med Evropsko unijo in njenimi državami članicami na eni strani ter Ukrajino na drugi strani[footnoteRef:1] in spremljajočega poglobljenega in celovitega prostotrgovinskega območja med EU in Ukrajino, podpisanega leta 2014, [1:  UL L 161, 29.5.2014, str. 3.] 

–	ob upoštevanju Ustanovne listine OZN, haaških konvencij, ženevskih konvencij in njihovih dodatnih protokolov ter Rimskega statuta Mednarodnega kazenskega sodišča,
–	ob upoštevanju predloga Komisije za uredbo Evropskega parlamenta in Sveta z dne 20. junija 2023 o vzpostavitvi instrumenta za Ukrajino (COM(2023)0338),
–	ob upoštevanju sklepa Evropskega sveta z dne 14. decembra 2023 o začetku pristopnih pogajanj z Ukrajino po pozitivnem priporočilu Komisije z dne 8. novembra 2023 v zvezi s tem,
–	ob upoštevanju sklepov Evropskega sveta z dne 14. decembra 2023 in 1. februarja 2024, 
–	ob upoštevanju člena 132(2) Poslovnika,
A.	ker Rusija od 24. februarja 2022 izvaja nezakonito, neizzvano in neupravičeno vojaško agresijo proti Ukrajini; ker se je vojna Rusije proti Ukrajini začela leta 2014 z nezakonito priključitvijo Krimskega polotoka in poznejšo zasedbo delov regij Doneck in Lugansk; ker ta agresija pomeni očitno in grobo kršitev Ustanovne listine OZN in temeljnih načel mednarodnega prava; ker ruska dejanja v Ukrajini v zadnjih dveh letih še naprej ogrožajo mir in varnost v Evropi in po svetu;
B.	ker je ruska vojaška agresija največji vojaški konflikt na evropski celini od konca druge svetovne vojne in odraža vse večji konflikt med avtoritarizmom in demokracijo;
C.	ker ruske sile izvajajo neselektivne napade na stanovanjska območja in civilno infrastrukturo, kot so šole in bolnišnice; ker je bilo ubitih že več tisoč civilistov, tudi otrok, še več pa jih je bilo mučenih, nadlegovanih, spolno napadenih, ugrabljenih ali prisilno razseljenih; ker je to nečloveško ravnanje ruskih sil in njihovih zaveznikov v popolnem nasprotju z mednarodnim humanitarnim pravom; ker je ruski poskus etničnega čiščenja zasedenih delov Ukrajine vključeval množična grozodejstva; ker namerava Rusija uničiti narodno identiteto Ukrajine ter izbrisati ukrajinsko kulturo in državnost;
D.	ker je bilo v Ukrajini in zunaj nje razseljenih na milijone Ukrajincev, ki so pobegnili pred rusko agresijo; ker bo zaradi ruskih vojnih hudodelstev generacija ukrajinskih civilistov in vojaškega osebja potrebovala zdravljenje zaradi duševne stiske, depresije, anksioznosti in posttravmatske stresne motnje;
E.	ker so se ukrajinske oborožene sile uprle ruski invaziji, osvobodile več kot 50 % ozemelj, ki so bila začasno zasedena po 24. februarju 2022, in ponovno prevzele nadzor nad zahodnim dostopom Ukrajine do Črnega morja, s čimer so dejansko odbile rusko črnomorsko floto;
F.	ker je skupni BDP zahodnih držav 25-krat večji od BDP Rusije, vendar je leta 2023 vojaška pomoč Zahoda Ukrajini znašala manj kot 0,1 % tega skupnega BDP; ker je Rusija leta 2023 za svojo agresivno vojno porabila približno 6 % svojega BDP, Ukrajina pa je za svojo obrambo porabila znesek, ki ustreza 25 % njenega BDP;
G.	ker ruska vojaška agresija kaže, da je odnos Rusije do njenih sosed še vedno postkolonialen; ker si bo Rusija še naprej prizadevala ohraniti stalno grožnjo agresije na evropski celini, dokler bo ostala država z imperialistično miselnostjo, ki vodi revizionistično politiko; ker so številni mednarodni akterji Rusijo priznali kot državo, ki podpira terorizem in uporablja teroristična sredstva, čemur bi morali slediti konkretni ukrepi;
H.	ker je Evropski svet po pozitivnem priporočilu Komisije sklenil začeti pristopna pogajanja z Ukrajino in Svet pozval, naj sprejme pogajalski okvir, ko bodo izpolnjena ustrezna priporočila Komisije;
I.	ker EU od začetka obsežne invazije Ukrajini zagotavlja večdimenzionalno podporo brez primere, vključno z vojaško podporo v obsegu, kot je še ni bilo; ker skupna pomoč, ki so jo po februarju 2022 Ukrajini obljubile EU, njene države članice in evropske finančne institucije, znaša najmanj 85 milijard EUR, vključno s humanitarno in nujno pomočjo, proračunsko podporo, makrofinančno pomočjo in vojaško pomočjo; ker je bilo državam članicam zagotovljenih 17 milijard EUR za sprejem približno štirih milijonov ukrajinskih beguncev, ki jim je bila v skladu z direktivo o začasni zaščiti[footnoteRef:2] ponujena razširjena zaščita do marca 2025; [2:  Direktiva Sveta 2001/55/ES z dne 20. julija 2001 o najnižjih standardih za dodelitev začasne zaščite v primeru množičnega prihoda razseljenih oseb in o ukrepih za uravnoteženje prizadevanj in posledic za države članice pri sprejemanju takšnih oseb (UL L 212, 7.8.2001, str. 12).] 

J.	ker so EU in njene države članice Ukrajini doslej priskrbele 28 milijard EUR vojaške pomoči; ker so države članice uporabile evropski mirovni instrument, da bi zagotovile 5,6 milijarde EUR za prenos vojaške opreme v Ukrajino; ker bo Ukrajina na podlagi pobude za strelivo do marca 2024 prejela približno 524 000 granat kalibra 155 mm, ki jih bo proizvedla evropska obrambna industrija, in dodatnih 500 000 do konca leta; ker je vojaška misija EU v podporo Ukrajini doslej usposobila 40 000 ukrajinskih vojakov v Nemčiji in na Poljskem, to število pa še narašča;
K.	ker so institucije EU nedavno dosegle načelni dogovor o vzpostavitvi instrumenta za Ukrajino, v okviru katerega bo na voljo 50 milijard EUR predvidljive srednjeročne podpore v obliki nepovratnih sredstev in posojil za popravilo, okrevanje, obnovo in modernizacijo Ukrajine v obdobju 2024–2027;
L	ker ukrajinski otroci plačujejo najvišjo ceno v vojni, saj je bilo 528 ukrajinskih otrok ubitih in 1226 ranjenih, 1,8 milijona jih je moralo oditi v sosednje države kot begunci, dodatnih 2,5 milijona pa je notranje razseljenih v Ukrajini;
M.	ker je bilo od začetka obsežne agresivne vojne približno 20 000 ukrajinskih otrok prisilno deportiranih v Rusijo in Belorusijo ali pridržanih na zasedenih ozemljih; ker je Mednarodno kazensko sodišče izdalo mednarodna naloga za prijetje Vladimirja Putina in Marije Lvove-Belove zaradi njune odgovornosti za vojno hudodelstvo nezakonite deportacije in za nezakonito premestitev otrok z zasedenih ozemelj Ukrajine v Rusijo; ker je bilo manj kot 400 deportiranih otrok vrnjenih v Ukrajino in ponovno združenih s svojimi družinami;
N.	ker je Ukrajina podpisala varnostne sporazume z Združenim kraljestvom, Dansko, Italijo, Nemčijo in Francijo v skladu s skupno izjavo skupine G7 o podpori Ukrajini, ki je bila dogovorjena 12. julija 2023 ob robu vrha Nata v Vilni; ker so se z zavezo skupine G7 omogočila pogajanja za formalizacijo dolgoročnih dvostranskih varnostnih zavez in dogovorov v podporo Ukrajini;
1.	ponovno izraža neomajno solidarnost z ukrajinskim narodom in vodstvom ter izraža podporo neodvisnosti, suverenosti in ozemeljski nedotakljivosti Ukrajine v okviru njenih mednarodno priznanih meja;
2.	ponovno najodločneje obsoja nezakonito, neizzvano in neupravičeno rusko vojaško agresijo v Ukrajini ter vpletenost beloruskega režima; zahteva, da Rusija in njene posredniške sile prenehajo z vsemi vojaškimi akcijami in da Rusija umakne vse vojaške sile, posrednike in vojaško opremo s celotnega mednarodno priznanega ozemlja Ukrajine, preneha s prisilno deportacijo ukrajinskih civilistov in izpusti vse pridržane Ukrajince; zahteva, da se naseljevanje ruskih državljanov na začasno zasedena ozemlja Ukrajine prekine in odpravi;
3.	opozarja, da se je ruska vojaška agresija začela z nezakonito priključitvijo Krimskega polotoka februarja 2014; opozarja, da je bil polotok spremenjen v vojaško oporišče in se je uporabil kot izhodišče za obsežno invazijo leta 2022;
4.	izreka priznanje pogumnim Ukrajincem, upravičenim dobitnikom nagrade Saharova za svobodo misli za leto 2023, ki še naprej hrabro branijo svojo državo, suverenost, neodvisnost in ozemeljsko celovitost ter ob tem ščitijo svobodo, demokracijo, pravno državo in evropske vrednote pred brutalnim režimom, katerega namen je spodkopati našo demokracijo ter oslabiti in razdeliti našo Unijo;
5.	izraža iskreno sožalje družinam in bližnjim pogumnih braniteljev, ki so žrtvovali svoja življenja, da bi obranili Ukrajino, njeno ljudstvo, svobodo in demokracijo; poziva k stalni in večji podpori EU in njenih držav članic pri zdravljenju in rehabilitaciji poškodovanih ukrajinskih braniteljev;
6.	je odločen prispevati k ohranjanju vzdržljivosti in zaupanja Ukrajincev v boljšo prihodnost, ko bo mir zavladal v Ukrajini in Evropi, noben del ukrajinskega ozemlja ne bo pod rusko okupacijo in se noben ukrajinski ali drug državljan ne bo počutil ogroženega ali napadenega samo zato, ker želi živeti v miru, varnosti in blaginji ter ob spoštovanju evropskih vrednot in načel; ponovno poudarja, da ima Ukrajina kot neodvisna in suverena država temeljno pravico določiti svojo prihodnost, vključno s svobodo, da izbere svoja zavezništva in politike ter uresničuje svoje nacionalne interese;
7.	izreka pohvalo državljanom EU, civilni družbi, državam članicam in sami EU za solidarnost z Ukrajino in njenimi ljudmi; podpira nenehno podaljševanje direktive o začasni zaščiti za osebe, ki bežijo iz Ukrajine zaradi ruske vojaške agresije proti Ukrajini;
8.	meni, da bosta imela izid vojne in stališče mednarodne skupnosti odločilno vlogo pri vplivanju na prihodnje ukrepe drugih avtoritarnih režimov, ki pozorno opazujejo potek vojne in ocenjujejo, koliko možnosti imajo za izvajanje agresivne zunanje politike, tudi z vojaškimi sredstvi;
9.	poudarja, da je glavni cilj Ukrajine zmagati v vojni proti Rusiji, kar zajema pregon vseh ruskih sil ter njenih namestnikov in zaveznikov z mednarodno priznanega ozemlja Ukrajine; meni, da je ta cilj mogoče doseči le z neprekinjeno, trajno in vse večjo dobavo vseh vrst konvencionalnega orožja Ukrajini brez izjem;
10.	opozarja, kako pomembno je osvoboditi Krimski polotok, ki ga že desetletje zaseda Rusija, in odpraviti njegovo zasedbo; opozarja, da so državljani polotoka, ki so zvesti Ukrajini, zlasti avtohtoni Tatari, tarča zatiranja, aretacij in mučenja; opozarja, da si ruske okupacijske sile na vse načine prizadevajo, da bi s polotoka izbrisale tatarsko dediščino in spomin na ukrajinsko prisotnost; podpira prizadevanja Ukrajine za ponovno priključitev Krima, zlasti krimsko platformo;
11.	ponovno potrjuje, da podpira stalno vojaško pomoč Ukrajini, dokler bo ta potrebna in v kateri koli obliki, ki je potrebna za zmago Ukrajine; priznava dosedanja prizadevanja držav članic pri zagotavljanju vojaške podpore Ukrajini in prizadevanja podpredsednika Komisije/visokega predstavnika Unije za zunanje zadeve in varnostno politiko pri njenem usklajevanju; ponovno poziva države članice, naj precej povečajo in pospešijo vojaško podporo, da bi Ukrajini omogočili ne samo, da se brani pred ruskimi napadi, ampak tudi, da ponovno pridobi popoln nadzor nad svojim celotnim mednarodno priznanim ozemljem;
12.	meni, da vojaške pomoči Ukrajini ne bi smeli sami omejevati; opozarja na velike razlike v zneskih podpore, ki jih zagotavljajo države članice EU kot odstotek svojega BDP; poziva k potrebnim naložbam v evropsko obrambno industrijsko bazo, da bi znatno povečali proizvodnjo in tako zadostili ukrajinskim potrebam ter obnovili izčrpane zaloge držav članic EU; poudarja, da Ukrajina potrebuje zlasti izpopolnjene sisteme zračne obrambe, vodene rakete dolgega dosega, kot so rakete TAURUS, sodobne bojne zrakoplove, različne vrste artilerije in streliva (zlasti 155-milimetrske granate), brezpilotne zrakoplove in orožje za boj proti njim; podpira predlog, da bi morale vse države članice EU in zaveznice Nata vojaško podpreti Ukrajino z najmanj 0,25 % svojega BDP letno; poziva k splošnemu povečanju finančne zgornje meje evropskega mirovnega instrumenta in vztraja, da bi bilo treba to med drugim uporabiti za nabavo razpoložljivega streliva na svetovnem trgu pri enem viru, da bi zadostili potrebam Ukrajine; meni, da bi bilo treba sedanjo proizvodnjo streliva v EU, ki je namenjena tretjim državam, preusmeriti in da bi morala imeti Ukrajina prednostni dostop do streliva; poziva vlade držav članic EU in obrambno industrijo, naj z državami prejemnicami odpravijo zamude pri dobavi in razloge zanje; poziva predstavniški dom ZDA, naj brez nadaljnjega odlašanja sprejme sveženj vojaške pomoči za Ukrajino;
13.	pozdravlja podpis varnostnih sporazumov med Ukrajino ter Združenim kraljestvom, Dansko, Italijo, Nemčijo in Francijo v skladu s skupno izjavo skupine G7 o podpori Ukrajini ter poziva druge enako misleče partnerje, naj temu sledijo; poudarja, da teh varnostnih sporazumov ni mogoče obravnavati kot nadomestila za prihodnje članstvo v Natu; pozdravlja napredek pri praktičnih podrobnostih in finančni zgornji meji za nov sklad za pomoč Ukrajini v okviru evropskega mirovnega instrumenta, ki bi podpiral dobavo vojaške opreme Ukrajini prek skupnih evropskih pobud za javna naročila;
14.	ponovno poudarja, da podpira formulo za mir, ki jo je predstavil ukrajinski predsednik Volodimir Zelenski; meni, da gre za celovit načrt za ponovno vzpostavitev ozemeljske celovitosti Ukrajine; opozarja, da je bilo 10 točk načrta izraženih v resoluciji generalne skupščine OZN ES-11/6 z dne 23. februarja 2023 o načelih Ustanovne listine Združenih narodov, na katerih temelji celovit, pravičen in trajen mir v Ukrajini;
15.	ponovno poziva Komisijo, podpredsednika/visokega predstavnika in države članice, naj sodelujejo z Ukrajino in mednarodno skupnostjo pri ustanovitvi posebnega sodišča za preiskovanje in pregon kaznivega dejanja agresije, ki so ga proti Ukrajini zagrešili ruski voditelji in njihovi zavezniki, na primer režim v Belorusiji; pozdravlja ustanovitev mednarodnega centra v Haagu, pristojnega za kazenski pregon kaznivega dejanja agresije proti Ukrajini;
16.	izraža grozo zaradi dejstva, da je ruska vojaška agresija proti Ukrajini povzročila obsežno razselitev otrok, ki je med največjimi po drugi svetovni vojni; opozarja, da so bili ukrajinski otroci zaradi obsežnega namernega napadanja civilne infrastrukture resno prikrajšani za dostop do osnovnih storitev, kot sta izobraževanje in zdravstveno varstvo, zlasti podpora za duševno zdravje;
17.	znova poudarja, da nadaljnje prisilno premeščanje in deportacija ukrajinskih otrok, tudi tistih iz institucij, v Rusijo in Belorusijo, kjer jih prisilno posvojijo ruske družine, kršita ukrajinsko in mednarodno pravo; poudarja, da gre v skladu s členom II Konvencije o preprečevanju in kaznovanju zločina genocida pri prisilni premestitvi otrok določene skupine v drugo skupino za zločin genocida; zahteva, da ruske in beloruske oblasti poskrbijo za takojšnjo vrnitev vseh ukrajinskih otrok; izraža pohvalo prizadevanjem lokalnih ukrajinskih organizacij, ki staršem in družinam nudijo individualno podporo pri iskanju njihovih otrok in boju za njihovo varno vrnitev;
18.	obsoja namero Rusije, da bo 15. in 17. marca 2024 izvedla predsedniške volitve na začasno zasedenih ozemljih Ukrajine, in poudarja, da ne bo priznala rezultatov teh nezakonitih volitev;
19.	znova poziva k inovativni, dopolnjujoči in prožni izmenjavi med sedanjimi prizadevanji za izvajanje veljavnega pridružitvenega sporazuma in procesom pristopnih pogajanj, s čimer bi Ukrajini omogočili postopno vključevanje v enotni trg EU in panožne programe, med drugim dostop do sredstev EU na zadevnih področjih, tako da bi bili Ukrajinci deležni prednosti pristopa k EU v celotnem procesu, ne le po njegovem zaključku;
20.	poudarja, da je ruska vojaška agresija korenito spremenila geopolitične razmere v Evropi in ogroža njeno varnostno arhitekturo ter da se je treba nanjo odzvati z drznimi, pogumnimi in celovitimi političnimi, varnostnimi in finančnimi odločitvami EU;
21.	pozdravlja odločitev Evropskega sveta, da začne pristopna pogajanja z Ukrajino, ko bodo izpolnjena priporočila Komisije; verjame, da je članstvo Ukrajine v EU geostrateška naložba v združeno in močno Evropo ter da izkazuje vodstvo, odločnost in vizijo; poziva k hitri predložitvi ustreznega pogajalskega okvira in njegovemu sprejetju, ko bodo sprejeti ustrezni koraki iz priporočila Komisije z dne 8. novembra 2023;
22.	opozarja, da bo pristopni proces k EU temeljil na dosežkih in da je v metodologiji širitve poudarek na ključnih področjih spoštovanja pravne države, temeljnih vrednot, človekovih pravic, demokracije in boja proti korupciji; meni, da je pristopni proces, ki temelji na dosežkih, v najboljšem interesu Ukrajine in EU; spodbuja EU in njene države članice, naj Ukrajini zagotovijo večjo podporo in pomoč na njeni poti do pristopa k EU, vključno s tehničnim strokovnim znanjem, krepitvijo zmogljivosti in institucionalnimi reformami, ki so potrebne za izpolnitev meril za članstvo;
23.	poziva ukrajinsko vlado, naj nadaljuje krepitev lokalne samouprave, tj. reformo, ki je bila deležna znatne nacionalne in mednarodne podpore, in naj uspeh reforme decentralizacije vključi v splošno strukturo procesov sanacije, okrevanja in obnove Ukrajine;
24.	pozdravlja načelni dogovor institucij EU o vzpostavitvi instrumenta za Ukrajino, s katerim se bo Ukrajini priskrbela predvidljiva finančna pomoč, in poziva k njegovi hitri uporabi; poudarja okrepljeno vlogo ukrajinskega parlamenta, podnacionalnih subjektov in civilne družbe kot ustreznih partnerjev izvršne oblasti pri določanju prednostnih nalog, ki se bodo financirale prek načrta za Ukrajino, in poudarja, da se s tem povečujeta tudi nadzor nad instrumentom in njegovo spremljanje;
25.	poziva Svet, naj ohrani politiko sankcij proti Rusiji, obenem pa naj spremlja, pregleduje in povečuje njeno učinkovitost in učinek; poziva Komisijo in države članice, naj poskrbijo za hitro izvajanje in dosledno izvrševanje vseh trinajstih svežnjev sankcij; poziva Komisijo, naj izvede oceno učinka o uspešnosti sankcij pri oviranju ruske vojne in o izogibanju sankcijam; opozarja, da EU pripravlja zakonodajo, v kateri bo kršitev omejevalnih ukrepov opredeljena kot kaznivo dejanje; poziva države članice, naj sprejmejo dodatne svežnje sankcij za oslabitev ruskega vojnega stroja, ki bodo usmerjene proti drugim sektorjem ruskega gospodarstva, kot so jedrski sektor, zlasti Rosatom, metalurgija in kmetijstvo;
26.	obsoja vse države, ki Rusiji dobavljajo vojaško opremo in ji pomagajo pri izogibanju učinkom sankcij, uvedenih zoper njo, ter poziva EU, naj strogo preganja podjetja, združenja in posameznike, ki sodelujejo pri izogibanju sankcijam; poziva EU, države članice in zaveznice, naj povečajo učinkovitost že uvedenih sankcij, sprejmejo nujne ukrepe, s katerimi bi preprečili vse poskuse izogibanja tem sankcijam, in vzpostavijo mehanizem sekundarnih sankcij, s katerim bi odpravili morebitne vrzeli;
27.	poziva EU in njene države članice, naj sprejmejo dodatne ukrepe za mednarodno osamitev Rusije, tudi kar zadeva njeno članstvo v mednarodnih organizacijah in organih, kot je Varnostni svet OZN;
28.	poudarja, da je treba nujno oblikovati trdno pravno ureditev, ki bo omogočala zaplembo ruskega premoženja, ki ga je zamrznila EU, in njegovo uporabo za odpravo različnih posledic ruske agresije proti Ukrajini, vključno z obnovo države, odškodnino žrtvam ruske agresije in nakupom vojaške opreme za Ukrajino; poudarja svoje prepričanje, da mora Rusija po koncu vojne plačati odškodnino, ki ji je bila naložena, da bi znatno prispevala k obnovi Ukrajine; pozdravlja nedavni sklep Sveta, v katerem je ta natančneje določil obveznosti centralnih depotnih družb, ki hranijo sredstva in rezerve ruske centralne banke, ki so imobilizirani zaradi omejevalnih ukrepov EU; pozdravlja vzpostavitev registra škode, ki jo je povzročila ruska agresija, saj je to prvi korak k uvedbi mednarodnega odškodninskega mehanizma;
29.	ponovno izraža zaskrbljenost zaradi razmer v jedrski elektrarni Zaporožje, ki jo nezakonito nadzoruje Rusija; podpira prizadevanja za ohranitev stalne prisotnosti Mednarodne agencije za atomsko energijo v jedrski elektrarni Zaporožje; opozarja in obsoja dejanja Rusije, ki so močno škodovala okolju v Ukrajini, vključno z uničenjem jezu Kahovka, sečnjo ukrajinskih gozdov, obsežnim rudarjenjem ter onesnaženjem zraka in vodnih virov; ponovno izraža globoko zaskrbljenost zaradi širšega dolgoročnega vpliva vojne na okolje; poudarja, da je treba vzpostaviti sistem za evidentiranje in ocenjevanje okoljske škode, ki jo je povzročila Rusija, ter pripraviti pravno podlago za odgovornost Rusije za ta kazniva dejanja;
30.	poziva EU in njene države članice, naj delujejo strateško in se proaktivno zoperstavijo hibridnim grožnjam ter preprečijo vmešavanje Rusije v politične, volilne in druge demokratične procese v Ukrajini in EU, zlasti zlonamerna dejanja, katerih cilj je manipuliranje z javnim mnenjem in spodkopavanje evropskega povezovanja, zlasti zaradi prihodnjih evropskih volitev;
[bookmark: _GoBack]31.	izraža zaskrbljenost zaradi omejitve potovanj poslancev ukrajinskega parlamenta v tujino; meni, da bi se to lahko štelo za splošno omejevanje politične dejavnosti izvoljenih poslancev, zlasti tistih, ki zastopajo opozicijo; je trdno prepričan, da med vojno ne bi smeli zanemariti nobenega političnega vira, ki lahko zastopa ukrajinske interese na katerem koli mednarodnem forumu;
[bookmark: TextBodyEnd]32.	naroči svoji predsednici, naj to resolucijo posreduje Svetu, Komisiji, podpredsedniku Komisije/visokemu predstavniku Unije za zunanje zadeve in varnostno politiko, vladam in parlamentom držav članic, ukrajinskemu predsedniku, vladi in parlamentu, Organizaciji združenih narodov ter ruskim in beloruskim oblastem.

